作者：黄子行
词牌/韵律：花心动

paragraphs: 谁倚青楼，把谪仙长笛，数声吹裂。
一片乍零，千点还飞，正是雨晴时节。
水晶帘外东风起，卷不尽、满庭香雪，画阑小，斜铺乱飐，翠苔成缬。
袅袅馀香未歇。
空怅望音尘，两眉愁切。
翠袖泪乾，粉额妆寒，此恨有谁同说。
江南春信无痕迹，馀情在、冷烟残月。
梦魂远，兰灯伴人易灭。